《山居 其二》
清代·杨素蕴

飞楼缥缈枕河湄，绕屋群峰列嶂随。雨脚每从晴外见，滩喧翻与静中宜。

税完胥吏宁过舍，野放鸡豚偶到篱。不学武陵深避世，渔舟停棹莫相疑。

作者简介：（1630—1689）陕西宜君人，字筠湄，一字退庵。顺治九年进士，授直隶东明知县，救灾治盗，有实绩。十七年，升御史，疏言吴三桂权重，有防微杜渐之语。次年，出为川北道。三桂见其前奏，上疏力辩，素蕴因此夺官。十余年后，三桂叛，始再起，官至湖北巡抚。有《见山楼集》等。